กทม. จัดแรลลี่ “พายคายัค รักษ์คลอง” เก็บขยะในคลองลาดพร้าว คลองบางเขน คลองเปรมประชากร
นายสกลธี ภัททิยกุล รองผู้ว่าราชการกรุงเทพมหานคร พร้อมผู้บริหารกรุงเทพมหานคร ร่วมเปิดโครงการ We Change by Chatuchak (พายคายัค รักษ์คลอง) เป็นกิจกรรมการพายเรือคายัคเก็บขยะในคลอง ระยะทางรวม 10.78 กิโลเมตร โดยมีเครือข่ายภาคประชาชนสมัครเข้าร่วมกิจกรรม จำนวน 118 คน มีเรือคายัคเข้าร่วม 70 ลำ จุดเริ่มต้นบริเวณจุดเช็คอินริมคลองลาดพร้าว ผ่านคลองบางเขน ต่อเนื่องคลองเปรมประชากรพื้นที่สำนักงานเขตจตุจักร และเข้าจุดสิ้นสุดบริเวณ ลานกิจกรรมบ้านมั่นคง ชุมชนประชาร่วมใจ 1 หลังวัดเสมียนนารี พระอารามหลวง โดยส่งเสริมการคัดแยกขยะเป็น 3 ประเภท ได้แก่ ขยะรีไซเคิล ขยะอันตรายและขยะทั่วไป เพื่อปรับปรุงภูมิทัศน์คลองในพื้นที่เขตจตุจักรและแสดงความเป็นอัตลักษณ์ของแต่ละพื้นที่ รวมทั้งส่งเสริมการมีส่วนร่วมของเครือข่ายภาคประชาชน องค์กรภาครัฐ องค์กรภาคเอกชนให้มีจิตสำนึกอันดี มีส่วนร่วมในการอนุรักษ์ฟื้นฟูทรัพยากรน้ำ ปรับปรุงภูมิทัศน์ริมคลอง พัฒนาเป็นแหล่งท่องเที่ยวเชิงวิถีชุมชน ส่งเสริมการท่องเที่ยวและกระตุ้นเศรษฐกิจระดับชุมชน ภายหลังการแพร่ระบาดของโรคโควิด-19